Jhesus Maria. Mynen willygen denst touoren in dem ik gudes formach. Werdyge here meisster Pagel (!) Schele, gude frunt, ik weit juw sunderges nicht [to] scrywende, man juwe sundheit vnde wolfor[t] here ik alle tyd gerne fan juw etc. Ik scref in dem laten by Mychgel Hardenbargh alle bescheit; ik happe he is wol awer kamen. Ik sende juw by em juwen bref vp de prowesttyge; ik happe gy hebben wol entfangen. Got gewe to seleicheit der selen, amen. Fort moghe gy weten juwe bot Awstynus is noch to Lubek vmme lude to wynnende na juwen begere vnde willen. De lude willen dar nicht hein, de weich is to ferne vnde lank. So hadde wy j tymmerman, de wil den dach vj schilling hebben, syne gesellen de dach iiij schilling lubisch; vnde wen se hir vt reysen, so sal er lon an gan beit tor tyd se hir wedder kamen vnde alle kost fryg. Dem gelyken ok de mur lude. Dat dosste anstyn vnde ik nicht an ne men, it scholde j jar awer viij(c) gulden kosten x possonen. Hir moge gy myt juwen heren spreken. Konde gy welke fan Danske krygen beter kop, so ramet den beissten. Vnde de lude willen ok for wissunge hebben for er lon. Hir willet to denken mit dem beisten. Ok willen se nicht vt er jn dat for jare etc. Willen gy laten teygel erde grabben awer samer, so dat gy j jar efte ij noch to arbeyddende hebben vnde laten den in de kerken foren vnde laten begeten vnde wol dorre treden vnde so leyggen vnde raten awer winter. Ik mene gy scholen j tegelmeisster efte krygen in dat for jar. Ik wil myn fleyt don. Hir vp scrywet my j antturt vat juw beist dunket, man latet lem foren in de karken jo er jo lewer, so de lem beit ratet so gy beter stein krygen etc. Jtem hir seind fele scheppe kamen fan dem Hollem, man Clawes Boge heft my nicht sand fan der karken wegen vp j schilling. Willet dar to denken jk myne betalinge moge krygen dyssen harst etc. Jtem gy mogen weten de werdyge her meisster Gustaf Trulle is alse byschop to Vppsal vnde haft syne mysse vnde wygginge to Rome alle entfangen vnde kwemt in vj dagen to Lubek, God gewe to selichheyt der selen, amen. Jtem de konynk heft noch nicht by slappen, man ik mene it sal in kort schein. Vnse Here Got forlene guden freden. Jtem to Rijge sal j gut meysster sin myt v gesellen; kwnde gy den krygen, heft to Koppenhagen j torne speret. Syn name is meisster Pagel vnde is fan Kanppen. Hir mede ik juw Gade befele to synen denste gesund, vnde wes ik juw mach to willen sein, dar bedet awer vnde scrywet my j anturt hir vp. Gescrewen to Lubek in mandage for sunt Marijen Maddalenen dage xvCxv. Hermen Bremer, borger to Lubek.